Sørumsand stasjon

Sørumsand stoppested på Kongsvingerbanen ble anlagt i 1892. Den ble oppgradert til stasjon i 1903 som en direkte følge av at den smalsporede Urskog–Hølandsbanen ble forlenget vestover fra Bingsfoss stasjon og inn til tettstedet Sørumsand. Sørumsand ble da Urskog-Hølandsbanens nye endestasjon i vest. Den fikk ny stasjonsbygning tegnet av arkitekt Paul Armin Due.

I årene 1903–1960 var Sørumsand overgangsstasjon mellom Kongsvingerbanen og Urskog–Hølandsbanen, de vestre 3,5 km av sistnevnte er i dag museumsjernbane.

Etter Urskog-Hølandsbanens nedleggelse, i 1962, ble stasjonsbygningen vesentlig ombygget og forenklet, blant annet ble saltaket senket og snudd nitti grader. Den opprinnelig mursteinsrøde bygningen ble også malt gul. Etter ombyggingen er det kun utvendig fasade på venteromsfløyen lengst mot øst som kan gjenkjennes fra Dues bygning. (Sammenlign bildet til høyre med dem som er i billedgalleriet nedenfor.)

Stasjonen blir betjent av alle lokaltog på Kongsvingerbanen (per 2023 pendelen Asker–Kongsvinger). Enkelte av Vy Tåg ABs lokaltog mellom Oslo og Karlstad/Arvika i Sverige stanser også.

I 2021-22 gjennomførte Bane NOR en større ombygging av stasjonsområdet:  Sporene 1 og 3 fikk plattformer med lengde tilpasset Kongsvingerbanens lokaltog, spor 2 mistet sin plattform. Videre ble bygget undergang med trapper og heiser under alle tre spor. Bane NOR vant Lillestrøm kommunes arkitektur- og byggeskikkpris 2023 for denne utformingen av Sørumsand stasjon. Prisen er satt opp for å hedre og anerkjenne god arkitektur og byggeskikk i kommunen.

Sørumsand bussterminal ligger i umiddelbar tilknytning til stasjonsbygningen og plattformen mot spor 1. Herfra går bussruter som i noen utstrekning betjener samme område som den historiske Urskog-Hølandsbanen.

 Museumsbanen Urskog-Hølandsbanens stasjon 
Museumsbanens stasjonsanlegg på Sørumsand ble bygget opp i 1987–1989. Museumsjernbanens stasjonsbygning er en kopi av Bjørkelangen stasjon fra 1896. Museumsbanens kombinerte lokomotivstall og verksted er bygget som en tilnærmet kopi av en tilsvarende bygning som (per 2023) ennå står på Bjørkelangen.

På Sørumsand stasjon finnes også omlastingskranen fra 1919 i driftsklar stand. Den ble brukt til å laste gods mellom  normalsporede og smalsporede jernbanevogner. Det ble tatt i bruk løftekasser av tre (etter hvert kalt containere). Dette var landets første containerkran.

Vannstenderen som museumsjernbanens damplokomotiver fyller vann fra, stod tidligere på Sperillbanens endestasjon ved Finsand.

 Bildegalleri 

 Referanser 
Aasmund Dahl (1992), s. 35.

 Litteratur 




 Eksterne lenker 

Kategori:Jernbanestasjoner på Kongsvingerbanen
Kategori:Jernbanestasjoner på Urskog-Hølandsbanen
Kategori:Stasjoner på museumsjernbaner i Norge
Kategori:Jernbanestasjoner åpnet i 1892
Kategori:1892 i Norge
Kategori:Paul Armin Due
Kategori:Jernbanestasjoner i Lillestrøm